section_heading: Gospodarstvo i promet
paragraph_text: Moramanga je grad u kojemu je većina djelatnosti vezana uz preradu drva, jer su pored grada zasađene šume borova i eukaliptusa. Pored toga dobar dio stanovnika bavi se tradicionalnom poljoprivredom i stočarstvom. Grad je važno malgaško prometno čvorište. U njemu se račva željeznička pruga iz Antananariva (Tananarive-Côte Est, TCE) na dva pravca; prema sjeveru i jezeru Alaotra (Moramanga-Lac Alaotra, MLA) i gradovima uz njega; prema Ambatondrazaki, Amparafaravoli i prema luci Toamasini na istočnoj obali Indijskog oceana. Tu se račvaju i državne ceste 44 i 2, koje vode prema istim odredištima.